ועדת החקירה הפרלמנטרית בנושא האלימות בספורט, כנסת 16, פרוטוקול מספר 14, 2004-06-14 13:00

אבשלום וילן: צהרים טובים לכולם, אני מתכבד לפתוח את ישיבת ועדת החקירה בנושא האלימות בספורט.

אבשלום וילן: על סדר יומנו סיכום עונת הכדורסל.

אבשלום וילן: דיברתי עם אנשי האיגוד כבר כמה פעמים וקבענו שבסיום העונה אנחנו נעשה כאן ישיבה תוך התייחסות לתופעת האלימות.

אבשלום וילן: קודם כול, הרשו לי לברך את נוער הפועל גליל עליון לרגל זכייתם באליפות המדינה לנוער בכדורסל.

אבשלום וילן: אני מתנצל שזאת לא ישיבה משותפת עם ועדת המשנה לספורט, כפי שהיה כאשר קבוצת בני סכנין זכתה בגביע המדינה והזמנו אותם לישיבת הוועדה.

רוני בר-און: הפועל גליל עליון עשו רכש לקראת השנה הבאה, הם לקחו שחקן נוער מהפועל ירושלים, שגיא טאבו, כוכב גדול ששיחק בקבוצה של הבן שלי.

אבשלום וילן: אני רוצה להודות לחבר הכנסת משה כחלון שיזם את הרעיון, ולמען גילוי נאות הבנתי שיש לו גם אי-אלו "מניות" בקבוצה, אחיינו משחק בקבוצת הפועל גליל עליון.

אבשלום וילן: בהמשך כשנגיע לנושא השלישי בסדר היום אנחנו נברך אתכם באופן רשמי.

אבשלום וילן: אבל נתחיל בנושא הראשון שעל סדר היום.

אבשלום וילן: קיבלתי מכתב קשה מהורים, על משחק דרבי נוער בין מכבי תל-אביב להפועל תל-אביב בכדורסל שנערך בחודש אפריל שנתגלו בו תופעות קשות למדי.

אבשלום וילן: כתבו לי ההורים: אם זה כך אז בשביל מה שווה הכדורסל?

שמעון מזרחי: הגילוי הנאות מחייב להגיד איפה נערך המשחק.

אבשלום וילן: הוא היה באוסישקין בשבת 17 באפריל.

שמעון מזרחי: ערב יום השואה.

אבשלום וילן: המכתב הזה – חשבנו שזה אולי אירוע חד-פעמי.

אבשלום וילן: אם עד לאחרונה התייחסנו לכדורסל, פרט לאירועים ספורדיים פה ושם, בגדול כמשחק שמתנהל ללא אלימות אוהדים הרי לצערי בעונה האחרונה – זה כנראה תהליך, זה לא התחיל בעונה האחרונה – היו מספר תופעות בעייתיות מאוד.

אבשלום וילן: לא רק קריאות נאצה ודיבורים אלא היה כבר מַעֲבָר לאלימות.

אבשלום וילן: ראינו את גמר הפלייאוף, כשפעם התנפלו על שאראס כשנהג במכונית שלו ופעם שנייה זרקו אבן.

אבשלום וילן: נתגלו תופעות שעד היום לא הכרנו אותן בכדורסל.

אבשלום וילן: ברשותכם, לפני שניכנס לדיון אני מבקש לראות קטעים מהווידיאו שקיבלנו כדי שנוכל לחזות במה דברים אמורים.

אבשלום וילן: (הוועדה צופה בסרטון וידיאו על גילויי אלימות במגרשי הכדורסל)

אבשלום וילן: מר ירמי אולמרט, יושב-ראש איגוד הכדורסל, מה עושים עם הדברים האלה?

ירמי אולמרט: קודם כול, אני אתחיל מהסוף.

ירמי אולמרט: פניתי לגברת אפרת מורלי, מנהלת הוועדה, שזימנה אותנו וציינתי שאני מברך מאוד – ראיתי את המשחק שבו קבוצת הפועל גליל עליון ניצחה וזכתה באליפות הנוער.

ירמי אולמרט: אני חושב שבאותה רוח צריך היה לזמן גם את מחזיקת גביע המדינה לנוער בכדורסל, מכבי תל-אביב, שהיא הקבוצה שהפסידה בגמר הפלייאוף.

ירמי אולמרט: אלה שתי קבוצות נוער שכל אחת מהן עשתה את שלה.

ירמי אולמרט: דרך אגב, הכוכב של מכבי עלית תל-אביב הביא את נבחרת הקדטים לשני נצחונות בליטא מתוך שלושה משחקי אימון.

ירמי אולמרט: החבר'ה האלה עושים בהחלט הישגים יפים.

ירמי אולמרט: גם הבחור שהזכרתם קודם, טאבו, נמצא כעת בליטא והם יחזרו מחר בבוקר.

ירמי אולמרט: זה בחלק הטוב יותר של הישיבה הזאת.

ירמי אולמרט: מה שראינו כאן בווידיאו הוא ריכוז של קטעים קשים בהחלט.

ירמי אולמרט: אף אחד מהאנשים העוסקים בכדורסל, מי יותר ומי פחות, לא היה רוצה לראות את הדברים האלה ולא יכול להשלים איתם.

ירמי אולמרט: אני אומר את זה בצורה שאינה משתמעת לשתי פנים.

ירמי אולמרט: אנחנו מתכוונים לנקוט בכמה מהלכים לקראת ראשית העונה הבאה.

ירמי אולמרט: בראשית חודש יולי תהיה ישיבה של הנהלת האיגוד ואני מתכוון להוביל כמה מהלכים, מעבר לפעילות הסברה, גם בצדדים האופרטיביים.

ירמי אולמרט: אני רוצה להרחיב את הסמכויות של השופט, שיהיה מותר לו להפסיק משחק בשל חוסר ערך ספורטיבי, להגדיר את הדברים בצורה ברורה יותר.

ירמי אולמרט: דנתי על זה כבר עם יושב-ראש איגוד השופטים.

ירמי אולמרט: שופט וגם משקיף יוכלו לקבוע את ירידת ערכו של משחק בשל נושאים הקשורים לאותה אלימות מילולית שראינו, ואני כבר לא מדבר על אלימות פיזית או זריקת חפצים שלגביהם גם היום לשופטים יש את מלוא הסמכויות.

אבשלום וילן: מה שראינו כאן

אבשלום וילן: זה תופעה קבועה באולמות בליגת הכדורסל או זה רק בפלייאוף בדרבי?

ירמי אולמרט: בעניין הזה אני דווקא רוצה להיות חריף יותר.

ירמי אולמרט: גם התקשורת שמכסה את האירועים מטבעה מכסה בעיקר את ליגת העל ולא מבטאת מספיק דברים שקורים בליגות נמוכות יותר.

ירמי אולמרט: אני מניח שאם היו שואלים את הצעירים היושבים כאן אם הם חוו אי-פעם תופעות, אולי לא כאלה חריפות אבל תופעות הקשורות באלימות מילולית, אני מניח שהיינו שומעים תשובה חיובית.

ירמי אולמרט: אבל אני חושב שבכלל אין צורך למדוד במשקל את נוסח הנאצות ואת היקפן.

ירמי אולמרט: עצם התופעה חמור מאוד, וזה גם בליגות נמוכות יותר.

אבשלום וילן: מנהלי הפועל גליל עליון, האם בליגת הנוער יש תופעות כאלה?

יוסי ראוך: זאת ליגה נהדרת, אני חושב שהיא מתנהלת בצורה מצוינת.

יוסי ראוך: אני לא נתקלתי באופן אישי בתופעות כאלה.

יוסי ראוך: זאת ליגה טובה מאוד.

ירמי אולמרט: נכנסתי לאתר "ספסל" באינטרנט שעוסק הרבה במשחקי הנוער ושם נתקלתי באחד הגמרים שהיו לאחרונה.

ירמי אולמרט: מה לעשות, אני במקרה מבנימינה.

ירמי אולמרט: זה היה משחק גמר בו מכבי רמת-גן ניצחה את ביתר בנימינה באחת מקבוצות הילדים.

ירמי אולמרט: באותו משחק ההורים היו צריכים לחלץ בגופם את שחקני בנימינה ואת השופטים בתום המשחק.

ירמי אולמרט: אבל זה לא מתבטא בתקשורת העיקרית שמכסה את הספורט כי זה משחק ילדים.

ירמי אולמרט: אני אומר שזה מתחיל משם.

ירמי אולמרט: זה לא שהם מייצרים את התופעות והמבוגרים לומדים מהם אלא בדיוק להיפך.

ירמי אולמרט: מהתופעות שרואים בטלוויזיה לומדים גם הצעירים, שם זה מתחיל.

ירמי אולמרט: לכן הצעדים שצריך יהיה לנקוט הם קודם כול לנסות לבלום את התופעות שאנחנו רואים למעלה.

ירמי אולמרט: הזכרתי את הפסקת משחק על-ידי שופטים ועל ידי משקיפים; הגברת הענישה.

ירמי אולמרט: דיברתי אתמול עם יושב-ראש איגוד השופטים ונתנו את הדעת בישיבה ארוכה על הדיווחים על כל האירועים החריגים שקורים במגרשים.

ירמי אולמרט: הדברים האלה הם בצד התוצאתי וצריך להתמודד איתם.

ירמי אולמרט: יותר מזה, אני יוזם פגישה עם מפקד מחוז תל-אביב של משטרת ישראל, לא משום שאזור תל-אביב מועד יותר לפורענות – בתשובה לשאלה שלך: אני חושב שזה קרה רק בפלייאוף האחרון שראינו – אלא משום שאני חושב שניצב יוסי סדבון, עם הרקע שלו כראש אגף החקירות בעבר וכעורך-דין יוכל להירתם לעניין.

אבשלום וילן: במשחק הדרבי השני באוסישקין נכחה כל צמרת המשטרה.

ירמי אולמרט: כן, היה המפכ"ל, לפחות על-פי מה שראינו ממקום שבתנו, ונדמה לי שישבת לא רחוק ממני, קצת מתחתיי.

ירמי אולמרט: אני רוצה לשבת אתו ולהעלות עוד כמה סוגיות על הצורך במעורבות של המשטרה ודרכי פעולה.

ירמי אולמרט: ברור לגמרי שאם לא ננקוט בצעדים אמיתיים, שבצידם יש ענישה, צעדים שפוגעים בקבוצה אזי כל פעולות ההסברה והחינוך לא יהיו מספיקות.

ירמי אולמרט: שוחחתי גם עם מנכ"ל ערוץ 5.

ירמי אולמרט: אני רוצה ליזום יחד אתו כתבת מגזין לקראת ראשית העונה הבאה שתרכז ותמצה את הנושא.

ירמי אולמרט: לא רק בהבאת קטעים על מה שהיה אלא גם בניסיון לראות איך ומה עושים דברים, ובהרבה מקומות עושים דברים יפים, בבוגרים ובנוער.

ירמי אולמרט: דרך אגב אני רוצה לציין, זה אמנם לא אותו דבר אבל זה נוגע להקשר אחר שחשוב לדעת גם אותו, סיימו את הכנת הקוד האתי בכדורסל, יוזמה שנולדה לאחר סיור הנבחרת, ואנחנו הולכים לנקוט בשורת פעולות הסברה.

ירמי אולמרט: דיברנו כבר עם אנשי משרד החינוך.

ירמי אולמרט: כלומר, זה שורה של פעולות שצריכות להביא לשינוי בנורמות שאנחנו חוזים היום, שאנחנו חווים היום, ולהחזיר אותנו לעידן כדורסל שאנחנו המבוגרים יותר חווינו בעבר בצורה אחרת לגמרי.

אבשלום וילן: באירופה יש גם תופעות כאלה בכדורסל?

עודד נחמן: לפעמים אף חמורות יותר.

ירמי אולמרט: היה עכשיו משחק ביוון ואני אשאיר למר עודד נחמן לספר על המקרה ועל הצעדים החריפים שננקטים שם.

ירמי אולמרט: ברור לי לחלוטין שאם אנחנו לא נעשה את הדברים האלה אנחנו לא נצליח להתמודד.

ירמי אולמרט: קשה לחנך קהל, קשה לחנך ציבור גדול של אנשים אבל אפשר לנקוט בצעדים.

ירמי אולמרט: אנחנו חייבים ליצור מצב שאם קהלים של קבוצות נוקטים בצעדים שהם רחוקים מהספורט זה לא יהיה כדאי, כי או שהם לא יהיו באולם או שהקבוצה שלהם תקבל עונשים שיורידו ממנה את היכולת להגיע להישגים ספורטיביים, שזה בעצם משאת הנפש של כולם.

אבשלום וילן: תודה.

אבשלום וילן: אני מבקש מחבר הכנסת רוני בר-און, שנמצא הרבה במגרשי הכדורסל, לומר את דבריו.

רוני בר-און: תודה רבה לך אדוני היושב-ראש.

רוני בר-און: חברי חבר הכנסת כחלון, מוזמנים נכבדים, כל אחד כפי מעלת כבודו, אני מתחיל להישמע בדיונים האלה כמו קאטו הזקן.

רוני בר-און: מפעם לפעם אני צריך לחזור על כל האמירות, שהן הלקחים שלי, גם בעקבות הנוכחות שלי במגרשי הכדורסל והכדורגל, גם מהפעילות העסקנית שלי בעבר בכדורגל ובכדורסל – מי שלא יודע, ב-1973 היתה לביתר ירושלים קבוצה שהגיעה פעם אחת בתולדותיה לשחק בגביע אירופה למחזיקות גביע כי היא הפסידה בגמר גביע המדינה למכבי תל-אביב.

רוני בר-און: אז החלה מלחמת יום הכיפורים והשתתפותה במשחקי גביע אירופה בוטלה.

שמעון מזרחי: אתה זוכר איפה היא שיחקה?

שמעון מזרחי: בעמק המצלבה.

שמעון מזרחי: אתה זוכר את צריף הפח שם?

רוני בר-און: את המגרש הפתוח, בית אקסלרוד.

רוני בר-און: אני זוכר את ג'ק איינר ששבר לרמי גוט את הלסת.

רוני בר-און: זו היתה הפעם הראשונה שהוגשה תביעה פלילית על פגיעה בתוך מגרש, עם ראיות של סרט טלוויזיה.

רוני בר-און: עזבו, אלימות היתה ונשארה.

רוני בר-און: למרות שאני לכאורה מזוהה יותר עם הכדורגל אני בהחלט לא מרגיש כך.

רוני בר-און: אני לא חובב כדורסל במילימטר פחות ממה שאני חובב כדורגל.

רוני בר-און: הכדורסל תמיד היה שונה מהכדורגל.

רוני בר-און: תמיד אמרו שלכדורסל גם כשחקנים בא חומר איכותי יותר מאשר בא לכדורגל ובעקבות כך גם הקהל איכותי יותר.

רוני בר-און: הכדורגל תמיד הסתכל בקנאה על כך שלכדורסל באות נשים ויש להן אפילו, סליחה על הביטוי, שירותים משלהן.

רוני בר-און: והנבחרות תמיד הביאו הישגים ואף פעם לא היו מעורבות בשערוריות או בגניבות או בהזמנת נערות ליווי וכיוצא באלה דברים.

רוני בר-און: אני חושש שלא ירחק היום והכדורסל, אם אנחנו לא נעצור את התופעה, יהיה די דומה לכדורגל, ודווקא בדברים הלא טובים.

רוני בר-און: אני אחזור ואומר פעם ועוד פעם, עד שהמשטרה תבין את זה, ואם לא תבינו את זה אז יבין את זה הציבור – מי שאשם בתופעות האלה שראינו בטלוויזיה זה אתם ורק אתם.

רוני בר-און: משום שאם מול שוטר עומדים אנשים ועושים תנועה מגונה – אם אני אעשה לך את התנועה הזאת כאן מבלי שתהיה לי חסינות אז אני אלך לבית-המשפט על אִיום, ואתם אפילו לא עוצרים אותם.

רוני בר-און: ואם במשחק נוער קוראים קריאות "זיג הייל" או "הייל היטלר", הרי אם הייתי עומד בכיכר ציון וקורא קריאות כאלה – זה עבירה לפי החוק הפלילי, בלי קשר לספורט.

רוני בר-און: אתם לא אוכפים את החוק הפלילי, שזה המטרה הראשונה שלכם לפי פקודת המשטרה, נקודה.

רוני בר-און: אתם לא אוכפים את זה.

רוני בר-און: האלימות בכדורסל כפי שהוצגה כאן לצורך הדיון מחולקת בעצם לשלושה מעגלים.

רוני בר-און: המעגל הראשון, שכבר דיברו עליו כאן, הוא הנוער.

רוני בר-און: יש לי גם בזה ידע אישי.

רוני בר-און: יש לי ילד שמשחק מגיל 8 ועד עכשיו בכל קבוצות הנוער ואני מלווה אותו במשחקי בית וחוץ.

רוני בר-און: אני אומר לכם, לטעמי אין אלימות במשחקי הכדורסל לנוער.

רוני בר-און: אולי פעם מתעצבנים או מקללים או מלווים לאוטובוס באיזה תנועה מאיימת, אבל בסך הכול באים בעיקר הורים והם יודעים שזאת תהיה קבלת הפנים שהם יקבלו והם נוהגים בתבונה.

רוני בר-און: בכל חברה יש חריגים אבל אי אפשר לומר שיש כאן תופעה של אלימות.

רוני בר-און: בעשרות המשחקים שהייתי עם עידו מחוץ לירושלים, אולי רק בבאר-שבע הרגשתי פעם שיש אווירה לא יאה אבל לא מעבר לזה.

רוני בר-און: שיחקנו מול מכבי תל-אביב בבית ובחוץ והפסדנו ב-40 הפרש והכול היה בסדר, והם באו וקיבלו את מחיאות הכפיים שמגיעות להם.

רוני בר-און: לגליל העליון עוד לא הגענו.

רוני בר-און: המעגל השני הוא הליגה.

רוני בר-און: בליגה יש את המתח, אוהדי ספורט באים והם מאוד אמוציונליים ביחס לקבוצה שלהם אז הם לפעמים מתנהגים לא כפי שמצפים מהם.

רוני בר-און: אבל יש את המעגל השלישי, הסאגה של מערכת היחסים המוטרפת, הבלתי אפשרית, בין מכבי להפועל תל-אביב.

רוני בר-און: גם פה יש לי קצת ידע אישי, עוד לפני שמר שמעון מזרחי לפני מאה שנים נתמנה להיות יושב-ראש מכבי תל-אביב.

רוני בר-און: אני מדבר על אוריון הפתוח ועל אוסישקין הפתוח כאשר אני הייתי ילד בתל-אביב.

רוני בר-און: באותה תקופה לא "נחתך" עדיין שמכבי תהיה 44 פעמים אלופה והפועל רק 2-3 פעמים, פערי הכוחות היו מאוזנים יותר, פעם זאת היתה אלופה ופעם זאת היתה אלופה, המתח הספורטיבי היה הרבה יותר גדול.

רוני בר-און: אבל אז לא ראינו תופעות מהסוג שאנחנו רואים היום.

רוני בר-און: אני מוכרח לומר, מר שמעון מזרחי, עם כל הכבוד, מופע האימים של המאמן פיני גרשון –פעם ראשונה שאני רואה את זה בטלוויזיה – זה משהו נורא ואם אתם ראיתם אותו אתם צריכים לטפל בזה.

רוני בר-און: לא שמעת מה הוא אמר?

שמעון מזרחי: אבל לא שמעת מה אמרו לו.

רוני בר-און: אני לא רוצה להעביר את האחריות.

רוני בר-און: מה שעושים לך במגרשי הכדורסל עם שירים כמו "שמעון תישרף", ואני לא רוצה לחזור על זה, זה דבר שכל כולו נעוץ רק בטעם אחד, רק בקנאה ובחוסר פרגון ובחוסר יכולת לראות את מכבי תל-אביב מביאה את ההישגים האלה פעם אחר פעם.

רוני בר-און: אבל מערכת יחסים, גם ברמה האתית – ואני לא צריך להגיד לך את זה כי אתה מכיר את זה טוב ממני כעורך-דין – ובוודאי ברמה הפלילית היא לא חשבון עובר ושב.

רוני בר-און: אם עורך-דין פועל כלפיך באופן לא אתי, אין לך זכות מכוח האתיקה לפעול כלפיו באופן לא אתי.

רוני בר-און: גם אם צעקו עליך וצעקו על מר מוני פנאן וצעקו עליו – לא יכול לקום בן אדם שמחנך נוער, שהוא דוגמה, שהוא סמל תרבות במדינת ישראל כי הוא הביא הישגים אדירים למדינת ישראל כמאמן מכבי תל-אביב וכמאמן נבחרות, לא יכול להיות שהוא ידבר כך בטלוויזיה.

רוני בר-און: אלה דברים שאם אנחנו לא נעצור אותם יגמרו באלימות.

רוני בר-און: מר ירמי אולמרט, עם כל הכבוד, אני מעריך אותך מאוד ואני יודע מה עשית גם בצבא וגם בשירותך האזרחי כדי להילחם בתופעות אלימות קשות ביותר אבל עם כל ההסברה ועם כל מה שאתם תעשו, אם אתם לא תזיזו את עצמכם מהפוזיציה שאתם באים למגרשים ככוח-עזר לסדרנים ולא תתחילו להבין שאתם באים גם כאנשים הממונים על מנגנון האכיפה במדינת ישראל במשפט הפלילי, בלי קשר למה שקורה במגרש, אז הדברים לא יזוזו לשום מקום.

רוני בר-און: רק מניעה והרתעה, בעיקר הרתעה, יפתרו את הבעיה הזאת, לא שום דבר אחר.

אבשלום וילן: היתה בעיה במשחקי הדרבי בכדורסל.

אבשלום וילן: אני מוכרח להגיד, לפני שאני אתן גם לנציג משטרת ישראל וגם לנציגי הפועל ומכבי תל-אביב להתייחס, חבר הכנסת רוני בר-און פתח בזה אבל אני אומר לכם את התרשמותי האישית.

אבשלום וילן: דיברתי עם יושבי-ראש הקבוצות לפני סדרת הפלייאוף האחרונה כי חששתי, לאור הפרסומים בתקשורת, שהולך להיות "חם".

אבשלום וילן: הייתי בשניים מתוך שלושת המשחקים.

אבשלום וילן: אני רוצה להגיד לכם, מעבר לתופעות המכוערות שהתלוו למשחק, שהן בלתי נסבלות – באוסישקין היו גם רימוני עשן מיד בתחילת המשחק ואבוקות ואם חס וחלילה היו שם אוהדים שסובלים מאסטמה או משהו כזה זה יכול היה להיגמר באסון.

עודד נחמן: גם ביד אליהו היו אבוקות, אני מבקש לציין.

שמעון מזרחי: אבל ביד אליהו לא נזרקו אבוקות למשטח.

אבשלום וילן: הוועדה הזאת קיימה הרבה דיונים שבמהלכם הועלו הצעות להתיר שימוש באבוקות במגרשי כדורגל.

אבשלום וילן: חוות הדעת שלנו היא חד-משמעית, שהדבר איננו בא בחשבון.

אבשלום וילן: אבל באוסישקין כאשר העשן לא מתפזר זאת סכנה פיזית לאנשים שיש להם בעיות נשימה.

אבשלום וילן: יכולנו להגיע לדבר על התנאים במגרש, והגיע הזמן שעיריית תל-אביב במקום לעסוק בחניונים תעזור לפתור את הבעיה, וגם איגוד הכדורסל צריך לחשוב אם מגרש בתנאים הנוכחיים יכול לארח משחקים ברמה כזאת, אבל זה בעיה שאתם צריכים לתת עליה את הדעת.

אבשלום וילן: אבל מעבר לכל הנושאים הללו, אני אומר לכם שיש הבדל, ואני מבקש שתתייחסו אליו, כאשר ערכנו דיונים על נושא האלימות בהשתתפות ראשי קבוצות הכדורגל בדרך כלל ראינו שהיה שיתוף פעולה.

אבשלום וילן: ראשי הפועל תל-אביב, מכבי תל-אביב, מכבי חיפה, כל מי שהגיע לכאן, כולל השחקנים, בדרך כלל שיתפו פעולה במאבק נגד האלימות.

משה כחלון: הם יצאו בקמפיינים משותפים.

אבשלום וילן: פה משום מה ראיתי שהנהלות שתי הקבוצות החליפו ביניהן כל הזמן "מהלומות" בתקשורת ולא ראיתי מאמץ משותף להיאבק נגד האלימות המכוערת.

אבשלום וילן: חברים יקרים, השירים האלה, הנאצות, כל הטירוף סביב המשחק – חבר הכנסת בר-און צודק במאה אחוז, זה לא משנה.

אבשלום וילן: אני מצפה מהמובילים להשריש את הנורמות שלהם ולא להיגרר.

אבשלום וילן: ובוודאי מכבי תל-אביב, עם כל הסימפטיה האדירה על הישגיה, מוכרחה לקחת בחשבון מה שאמרנו כאן לכוכבי הכדורגל.

אבשלום וילן: מאמן מכבי תל-אביב כדורסל הוא קודם כול אייקון תרבותי במדינת ישראל ולכן הוא צריך לדעת לשמור על הפה, לא משנה מה יעשו נגדו, זה אל"ף-בי"ת, וכנ"ל גם כל האחרים.

אבשלום וילן: בשני המשחקים בהם צפיתי לא ראיתי שההנהלות לא מנסות להשתלט אלא להיפך.

אבשלום וילן: בשני המקרים הכרוזים פנו אל הקהל ודרשו ממנו להפסיק, גם ביד אליהו וגם באוסישקין.

אבשלום וילן: הלכתי לחברי מר שאול אייזנברג ושאלתי אותו: אתה הרי אחד מבעלי הקבוצה, איפה אתה?

אבשלום וילן: למה בכדורגל אתם יודעים לעבוד בשיתוף פעולה ואילו בכדורסל אתם מחליפים מהלומות תקשורתיות?

אבשלום וילן: תת ניצב עזרא אהרון, ממ"ר ירקון, בבקשה.

אבשלום וילן: היית בכל המשחקים וראית מה קרה בהם?

שמעון מזרחי: יד אליהו הוא לא בתחום שיפוטו.

אבשלום וילן: יד אליהו נמצא במרחב יפתח.

עזרא אהרון: אני מבקש את זכות התגובה לדברו של חבר הכנסת רוני בר-און.

עזרא אהרון: הכי קל לחבוט במשטרה אבל זה לא רציני.

עזרא אהרון: זה להתייחס לקְצה קצֵהַ של התופעה.

עזרא אהרון: אני מרשה לעצמי, לפחות על בסיס הניסיון הרחב שיש לי בהתמודדות עם אירועים ספורטיביים, גם כדורסל וגם כדורגל, אני חושב שתופעת האלימות היא תופעה רחבה ועמוקה, בספורט בכלל ובכדורסל אנחנו רואים לאט לאט תופעות שמחקות את תופעת האלימות בכדורגל.

עזרא אהרון: הניסיון להתייחס לתופעת האלימות בכדורסל כאילו די שאיזה שוטר ינקוט איזה צעד דרסטי ויבודד איזה אוהד, זה לא רציני כי כך אי אפשר להתמודד עם התופעה הזאת.

עזרא אהרון: האמן לי, לפחות מהניסיון שלי – קח את אוסישקין.

עזרא אהרון: אני לא יודע אם ביקרת באוסישקין.

עזרא אהרון: את חבר הכנסת אבו וילן אני רואה שם מדי פעם.

עזרא אהרון: זה לסגור את אוסישקין, לקחת את כל האוהדים, לחקור את כולם.

עזרא אהרון: השאלה היא האם בכלל יש טעם לקיים את האירוע הספורטיבי הזה.

עזרא אהרון: לפעמים אנחנו משתדלים למצוא את האיזונים.

רוני בר-און: אתה אומר את זה למפקד שלך גם כשיש לך 100 חשודים על עבירה מסוימת, אתה אומר: מה אני אחקור 100 חשודים?

עזרא אהרון: לא, כשהיה צריך להתמודד עם תופעת סמים והפצת מריחואנה סגרנו מסיבה ועצרנו 100 איש.

רוני בר-און: והגעתם לתוצאות?

עזרא אהרון: זה לא אותו דבר.

עזרא אהרון: אני לא עושה השוואה בין הדברים.

עזרא אהרון: אני אומר לך בכנות, צריך גם לחוש את האווירה, צריך להיות שותף לכל מה שקורה.

רוני בר-און: אני מבקש לקרוא קריאת ביניים, אולי זה יעזור לטיעון שלך.

רוני בר-און: אגיד לך למה אתם לא עושים את זה בספורט, כי בספורט תמיד ניתן יהיה להאשים את ההנהלה ואת השופטים.

רוני בר-און: כשהאחריות מוטלת רק עליכם אתם מטפלים כמו משטרה של גברים.

רוני בר-און: כאשר אתם מתחלקים באחריות עם הנהלות ועם איצטדיון מימי הביניים ועם שחקנים, אתם לא מטפלים באותה נחישות.

אבשלום וילן: אצלנו בוועדה מתייחסים לגברים ולנשים באותו אופן.

רוני בר-און: באותה עוצמה, אמרתי.

עזרא אהרון: אני לא מבקש להתחלק באחריות עם אף אחד.

עזרא אהרון: אני יכול רק להגיד לך שבמשחק האחרון נקטנו פעולות תקיפות, עיכבנו ועצרנו ואפילו הוצאנו אוהדים מתוך האולם והיתה ביקורת ציבורית נוקבת על אלימות המשטרה.

עזרא אהרון: אז אני לא אשתף אותך גם בחלק הזה של העניין כדי שתבין מול מה אנחנו מתמודדים.

עזרא אהרון: אחרי הכול אולי תשמע את זה ממר עודד נחמן.

רוני בר-און: אנחנו הגב שלכם.

עזרא אהרון: לא, עזוב אותך.

עזרא אהרון: אני הולך למח"ש ואף אחד לא בא אחריי.

עזרא אהרון: אבל עזוב לרגע את העניין.

עזרא אהרון: אני חושב שהניסיון להציג את תופעת האלימות בספורט, לא רק בכדורסל, כאיזה תופעה יחודית לספורט או לכדורסל, על-ידי ניסיון להתמודד באמצעות איזה מעצר בודד או אפילו מעצר של 100 איש, זה לא רציני ואני חושב שצריך לחשוב על פתרון רחב קצת יותר בניסיון להתמודד עם תופעת האלימות.

עזרא אהרון: אני חוזר ואומר, אותו אוהד שקורא קריאות נאצה – אני לא מדבר על אלה שמשליכים אבנים, כי בסופו של דבר בדרבי האחרון זה נגמר באינתיפדה, מישהו כנראה עשה מארב, השליך אבן וגרם לניפוץ זגוגית ופציעה של אדם.

רוני בר-און: חקרתם את זה?

עזרא אהרון: אנחנו חוקרים את זה.

רוני בר-און: נעצרו חשודים?

עזרא אהרון: נעצר חשוד.

עזרא אהרון: קצת קשה לנו לקשור אותו לעניין.

עזרא אהרון: אני מקווה שבהמשך יהיה קל קצת יותר.

עזרא אהרון: אבל אנחנו עושים הכול, אנחנו משקיעים את המרב.

עזרא אהרון: זה אירוע שההתייחסות אליו היתה רצינית.

אבשלום וילן: מבחינת החוק אתם יכולים לפסול את האולם, הלא כך?

עזרא אהרון: כן, בוודאי.

עזרא אהרון: אני אתייחס לדברים בהמשך, לפחות לגבי התוכניות שלנו לשנה הקרובה.

רוני בר-און: אם האיש שזרק את האבן היה פוגע בנהג והנהג היה מאבד שליטה ודורס 3 אוהדים, האם הטיפול של המשטרה היה שונה?

עזרא אהרון: לא.

רוני בר-און: הרגעת אותי.

עזרא אהרון: מבחינתי האירוע חמור.

עזרא אהרון: באותו לילה עשינו סריקות מקיפות, כולל חיפושים בבתים.

עזרא אהרון: אותו אוהד שנעצר נתפס עם רימון עשן צה"לי גנוב והוא הודה שהוא גנב אותו מצה"ל.

שמעון מזרחי: מבלי ששירת בצה"ל.

רוני בר-און: איפה כתוב בתורה שאתה צריך לשרת איפה שאתה גונב?

עזרא אהרון: אני חושב שהניסיון להתמודד עם התופעה באמצעות משטרה על בסיס אירוע כזה או אחר היא באמת כישלון.

עזרא אהרון: מי שלא היה באוסישקין אולי לא ראה אקסטזה מימיו.

עזרא אהרון: אני אומר לך, אני מסתכל על האוהדים ומנסה להסב את תשומת לבם ולא מצליח.

אבשלום וילן: ראוי לציין שבמהלך המשחק התבוננתי בכם ואתם אכן הסתכלתם אל עבר הקהל.

אבשלום וילן: היה שם גם המפכ"ל ואתם עם היס"מ הסתכלתם אל עבר הקהל ושלפתם אנשים שהתפרעו.

עזרא אהרון: אנחנו מנסים להתמודד גם עם תופעת האלימות המילולית בנוסף להתמודדות עם תופעת האלימות הפיזית.

עזרא אהרון: לא פשוט להתמודד עם זה.

אבשלום וילן: כמה אוהדים עומדים ביציע העמידה באוסישקין?

עודד נחמן: 800 אוהדים.

שמעון נחמני: ביציע המזרחי יש קרוב ל-1,000 איש.

עזרא אהרון: היציע המזרחי הוא יציע בעייתי אבל גם ביציע המערבי, איפה שהקבוצות יושבות, לא פשוט להתמודד עם העניין.

עזרא אהרון: אין ספק שהתנאים האובייקטיביים באוסישקין הופכים את האירוע לבלתי אפשרי מבחינת היכולת לשלוט בו.

עזרא אהרון: אני אומר את האמת.

עזרא אהרון: הניסיון שלנו להיכנס פנימה אל תוך הקהל ולשלוף כל מיני אנשים שעושים פעולות כאלה או אחרות נגד החוק הוא לא פשוט.

עזרא אהרון: בשנה הקרובה אני מתכוון להגיע לביקור באוסישקין ולנסות לראות איך אנחנו מצליחים לשפר את התנאים, לשדרג את המצב כך שהשליטה שלנו באוסישקין תהיה טובה יותר.

עזרא אהרון: אם אתה שואל אותי, אוסישקין הוא לא מתקן ספורט ראוי לשמו.

רוני בר-און: תוציא לו צו סגירה.

עזרא אהרון: לא כל-כך פשוט להוציא צו סגירה.

עזרא אהרון: יש מהנדסים שיודעים לקבוע.

רוני בר-און: בנימוק של שמירת הסדר הציבורי ושמירת ביטחון המשתמשים במתקן יש לך סמכות שאף אחד לא יכול להתערב בה.

רוני בר-און: שום בית-משפט לא יתערב בה.

עזרא אהרון: אני מסכים אתך בעיקרון, לא אמרתי שלא.

עזרא אהרון: אולי תשמע אחר-כך מההנהלות על הבעיות האחרות ועל הלחצים השונים הכרוכים בעניין הזה אבל אני מסכים אתך באופן עקרוני.

עזרא אהרון: אין ספק שאוסישקין הוא לא מתקן ראוי לספורט.

עזרא אהרון: מי שרוצה לכבד את הספורט באמת אני חושב שכדאי שיעשה איזו פעולה מקדימה עם פתיחת העונה הקרובה.

רוני בר-און: אני לא אומר את זה בביקורת.

רוני בר-און: בסוף זה יעלה בראש שלך.

רוני בר-און: את הסרט הזה ראו כולם ואם אתה כמפקד המרחב מאשר שהמתקן הזה בטוח לצופים ולמשתמשים ולשחקנים ולהנהלות ולשופטים ובסוף יקרה אסון, אז אם תאפשר להמשיך לקיים שם אירועי ספורט זאת תהיה טעות חמורה בשיקול הדעת שלך.

עזרא אהרון: אני מכיר את זה.

עזרא אהרון: בשנה הקרובה ננסה להתמודד עם הדברים האלה.

עזרא אהרון: אני מקווה מאוד שלא נקבל קריאות כיוון מהכנסת להשפיע עלינו לראות איך אפשר לשפר את התנאים באוסישקין כדי שאפשר יהיה לקיים שם אירועי ספורט בבטחה.

אבשלום וילן: קריאות הכיוון מהכנסת הן בכיוון של התמודדות בלתי מתפשרת עם נושא האלימות.

אבשלום וילן: בכל השאר אני מקפיד לא להתערב.

אבשלום וילן: מי שמשתתף כאן בישיבות באופן קבוע מכיר את התפיסה שלי, לפיה איגודי הספורט הם אוטונומיים, הכנסת לא מנהלת את האיגודים.

אבשלום וילן: החבר מר ירמי אולמרט הוא יושב-ראש האיגוד ומר איתן חפר, מר שמעון מזרחי, מר עודד נחמן הם אנשי האיגוד.

אבשלום וילן: הם מבחינתי אחראים לטוב ולרע.

אבשלום וילן: הכנסת עוסקת בממד הציבורי של שלום הציבור, של תרבות הציבור.

אבשלום וילן: אנחנו מחוקקים.

אבשלום וילן: הם גופים וולונטריים עצמאיים.

אבשלום וילן: הדברים האלה ברורים לגמרי.

רוני בר-און: אבל גם הם יכולים לקבל החלטה.

רוני בר-און: למשל היורוליג לא מוכנה לשתף את הפועל ירושלים כי יש לה מתקן שלא מכיל יותר מ-3,000 איש.

רוני בר-און: אותו דבר יגיד מר ירמי אולמרט: מתקן מהסוג הזה אני לא מוכן לאשר.

רוני בר-און: למה לא עושים את זה?

רוני בר-און: כי מתחילה פוליטיקה, הפועל מול מכבי.

רוני בר-און: אתה, תת ניצב עזרא אהרון, חופשי מהפוליטיקה הזאת.

רוני בר-און: אם הגעת למסקנה שאתה לא יכול להבטיח את שלום הציבור במתקן הזה – סגור אותו.

עזרא אהרון: אני רוצה להתייחס לעוד כמה נושאים שנראים לי חשובים.

עזרא אהרון: אני חושב שהחלק של הקברניטים – הכוונה לאיגוד הכדורסל וההנהלות – הוא משמעותי מאוד בכל הקשור לליבוי היצרים ולתופעת האלימות הזאת.

עזרא אהרון: אם אתה שואל אותי, לפחות מההכרות הקצרה שלי, אני חושב שלא נעשה די.

עזרא אהרון: אני אומר את הדברים האלה בלשון המעטה.

עזרא אהרון: אפשר וצריך עוד לעשות.

עזרא אהרון: בהיערכות שלנו לקראת כל דרבי אני מבקש מההנהלות לקרוא לקהל במהלך המשחק ולהרגיע אותו אך לצערי זה לא נעשה מספיק.

עזרא אהרון: בעניין הזה אפשר וצריך עוד לעשות יותר.

עזרא אהרון: אם אנחנו מתייחסים לתופעת האלימות, אני חושב שזה צריך להתחיל ממערכת החינוך ולהימשך בשלבים נוספים ובעוד הרבה עניינים שאני לא רוצה להיכנס אליהם כאן.

עזרא אהרון: אני חושב שהטיפול בתופעת האלימות בספורט חייב להיות טיפול מערכתי ולא איזה התמודדות ספורדית עם אירוע בודד.

עזרא אהרון: אני חושב שצריך לחשוב על ענישה מנהלית ולא פלילית.

עזרא אהרון: הניסיון לקטוף איזה אדם ולהאשים אותו בקריאות נאצה כאלה או אחרות לא פותר את הבעיה.

עזרא אהרון: אם כל הקהל באוסישקין קורא קריאות נאצה, משמעות הדבר שצריך לסיים את המשחק הזה, ומי שצריך להתייחס לעניין הזה בענישה מנהלית זה איגוד הכדורסל.

רוני בר-און: אם בן אדם קורא לבן אדם אחר ברחוב נאצי זאת עבירה פלילית.

רוני בר-און: אתה מכיר את החוק הפלילי?

רוני בר-און: העמידו בגין זה לדין.

רוני בר-און: חרדי שקרא לשוטר "נאצי" בהפגנה הועמד לדין על הקריאה הזאת.

עזרא אהרון: אני "מבלה" גם בהפגנות.

עזרא אהרון: אני חושב שבכל זאת יש הבדל בין התלהמות של אוהדים לבין קריאה מן הסוג הזה למישהו ספציפי.

עזרא אהרון: אגב, באוסישקין אוהד שקרא בפנינו קריאות נאצה כנגד אנשים ספציפיים, הוצאנו אותו.

עזרא אהרון: אבל כשכל הקהל באוסישקין, ואני מניח שגם ביד אליהו זה לא שונה, קורא קריאות – אז מה, להפסיק את המשחק?

רוני בר-און: תאמין לי, אחרי זה יהיה סדר.

עזרא אהרון: אם תהיה ענישה מנהלית של איגוד הכדורסל האוהדים יבינו את זה טוב בהרבה מאשר הפסקת משחק בשל פעולה משטרתית כלשהי.

עזרא אהרון: יורידו להם נקודות, ויש עוד די סנקציות נוספות שיוכלו להשפיע על התופעות האלה, יותר מאשר נקיטת פעולה של המשטרה.

עזרא אהרון: דיברתי על התנאים האובייקטיביים באוסישקין.

עזרא אהרון: אני לא רוצה להרחיב את הדיבור.

עזרא אהרון: אני אשקול את הדברים לקראת העונה הקרובה.

עזרא אהרון: כבר קבענו איזה מפגש באוסישקין בניסיון לראות אם אפשר לשפר ולשדרג את התנאים במקום.

עזרא אהרון: לעניות דעתי יש מקום להתערבות מערכתית כוללת, כמובן של המשטרה, כמובן של איגוד הכדורסל, כמובן של הוועדה הזאת, להתערבות דרסטית.

עזרא אהרון: התחושה שלי בדרבי האחרון אחרי ידוי האבן אל עבר האוטובוס היתה קשה מאוד.

עזרא אהרון: אני באופן אישי מודה על האמת, היתה לי תחושה של כישלון בשל כך שלא הצלחנו למנוע את האירוע.

עזרא אהרון: מכל מקום, אנחנו לא נצליח להגן על כל שחקן ואנחנו לא ניתן אבטחה לכל מנהל.

עזרא אהרון: לכן אני חושב שהניסיון להתמודד רק באמצעות המשטרה הוא לא רציני.

עזרא אהרון: צריך לבחון את כלל הנושא ולתת פתרון רחב הרבה יותר.

שמעון מזרחי: אני אשתדל לקצר בדברי ולהיות ענייני, למרות שאני נמצא כאן בתעוקה קשה מאוד.

שמעון מזרחי: אני רוצה להגיע למשחק כדורסל באוסישקין ובירושלים ובכל מקום בארץ בבטחה, בשקט.

שמעון מזרחי: אני לא מסוג האנשים שייכנס למגרש או ייצא ממנו עם שומרי ראש או עם שוטרים, זה לא באופי שלי ולא בשביל זה השקעתי 35 שנים בכדורסל.

שמעון מזרחי: אבל כשאני מגיע לאוסישקין ואני שומע קריאות כמו "שמעון מזרחי תתאבד" או "אתה נאצי" או "תישרפו בשואה" אז אני תוהה מה אני עושה כאן.

שמעון מזרחי: אם המטרה היא להוציא אותי מהכדורסל אז יכול להיות שיצליחו אבל לא יצליחו להוציא ממני את הסלידה.

שמעון מזרחי: דיברו כאן האם זה התחיל השנה או לא רק השנה.

שמעון מזרחי: אזכיר לכם שב-1992 כשחזרנו לאחר הפסד מהגליל העליון חיכו לנו בשדה דב וחרטו לי על האוטו צלבי קרס – זה היה אוטו חדש שהיה ברשותי רק יום אחד – הורידו את כל ארבעת הגלגלים ותקפו אותנו פיזית, על ניצחון שהם לא היו מעורבים בו.

שמעון מזרחי: אני רוצה להגיד לך שלצערי הגדול ראיתי בין האנשים שתקפו אותנו גם אנשים שהיום חלקם במקצועות חופשיים מכובדים, אנשים ששולחים ידם בכתיבה בעיתונים, לא ארחי-פרחי.

שמעון מזרחי: אני רוצה לומר דבר נוסף, הקראת את המכתב ששלחו לך ההורים.

שמעון מזרחי: אני הזדעזעתי לקרוא אותו.

שמעון מזרחי: אתה שואל מה המשטרה צריכה לעשות?

שמעון מזרחי: לא יכול להיות ששוטר יגיד: אני בגין קריאות נאצה לא מוציא בן אדם.

שמעון מזרחי: מה הוא רוצה, הוא לא מבין שאותן קריאות נאצה מביאות למה שקרה בסופו של הדרבי הראשון באוסישקין והשני באוסישקין?

שמעון מזרחי: כי בראשון תקפו את שאראס שעה אחרי המשחק כשהוא נסע בצומת דיזנגוף בן-יהודה ברמזור, כשהוא חסר אונים בתוך האוטו, גם כן אוטו חדש לגמרי, ובמקרה השני – ואני לא פראייר ואני לא צריך להגיד מה העבר שלי – כשאני עצרתי את האוטובוס אולי מישהו אחר היה אומר לנהג לברוח אבל אם היינו בורחים היינו חוטפים עוד 3 לבנים כאלה.

שמעון מזרחי: אלה היו חלקי מרצפת, לא אבנים שקיימות היום באוסישקין אלא אספו אותן, ותת ניצב עזרא אהרון יודע טוב מאוד שזאת החצר היחידה שממנה היו פתחי מילוט לשני רחובות, לרחוב מיכה חזרה לאוסישקין ולירמיהו.

שמעון מזרחי: מאף חצר אחרת שם לא היה מילוט.

שמעון מזרחי: זה מקום שנבחר בקפדנות.

שמעון מזרחי: ותזכור טוב, אנחנו אפילו לא התקלחנו באוסישקין.

שמעון מזרחי: דקה או 2 דקות אחרי שהמשחק נגמר עלינו לאוטובוס ונסענו.

שמעון מזרחי: זאת אומרת שזה היה מארב מתוכנן מראש.

שמעון מזרחי: שאלת אותי מה עושים וחבר הכנסת בר-און אמר דברים ברורים מאוד.

שמעון מזרחי: ביוון האלימות היתה קשה הרבה יותר מאשר בישראל.

שמעון מזרחי: יש בסלוניקי שתי קבוצות יריבות, ובאתונה גם כן שתי קבוצות: פנתינאיקוס ואולימפיאקוס, שביניהן היחסים איומים ונוראים.

שמעון מזרחי: אבל הנה קרה מקרה, והוא אפילו לא קרה באתונה.

שמעון מזרחי: היה משחק גביע המדינה ביוון בין מארוסי ואולימפיאקוס והוא התקיים במקום שנקרא לריסה.

שמעון מזרחי: ביוון לאור האירועים שקרו בשנה שעברה נתקבלה החלטה חד-משמעית שאם קוראים קריאות גזעניות, אם קוראים קריאות לגופו של אדם המשקיף מפסיק את המשחק מיד.

שמעון מזרחי: השופטים לא רשאים לשרוק אלא לסיומו של המשחק, חובה על המשטרה לפנות את כל הקהל מהאולם ולחדש את המשחק רק אחרי שלא נשאר איש במגרש.

שמעון מזרחי: ובמשחק בין מארוסי ואולימפיאקוס בלריסה קרה הדבר שתיארתי.

שמעון מזרחי: המשקיף, שהיה שופט ידוע מאוד, הפסיק את המשחק, המשטרה פינתה את כל האנשים ורק אחרי שהם היו במרחק 30 קילומטר מלריסה, כשכל אחד נסע לכיוון שלו, חידשו את המשחק ללא קהל, והאוהדים שהיו אחראים לסיפור הקבוצה שלהם נענשה.

שמעון מזרחי: ביוון נקבע שאם שופט ממשיך משחק תחת קריאות נאצה הוא מורחק ל-3 חודשים משיפוט ואותו דבר המשקיף, חוק כל-כך ברור.

שמעון מזרחי: אם לא היה הדיון הזה כאן הייתי מביא את ההצעה הזאת לאיגוד הכדורסל, ואז מהמשטרה היתה נחסכת פעולה.

שמעון מזרחי: לא שאני אומר לרגע שצריך ליטול את האחריות מהמשטרה.

שמעון מזרחי: המשטרה רוצה להיות טובה עם כל העולם וזה לא הולך.

שמעון מזרחי: היא לא רוצה שבגללה יפסיקו משחק כי אז כאילו זה לא בשליטתה.

שמעון מזרחי: אני אומר לך שאתם לא יודעים על קצה קצהו לאן הדברים הגיעו.

שמעון מזרחי: אני מודיע לך שהדברים הגיעו לממדים רעים מאוד, וזה לא יגמר טוב.

שמעון מזרחי: תת ניצב עזרא אהרון יודע על מה אני מדבר, ואני לא רוצה להרחיב את הדיבור.

שמעון מזרחי: זה לא יגמר טוב אם לא יקרה מה שצריך לקרות.

שמעון מזרחי: אני אומר לך עוד פעם, אם לא יחנכו את האוהדים האלה – הטענה של הפועל תל-אביב, כפי שקראתי בעיתון, היא שהם לא מהכדורסל, הם באו מהכדורגל.

שמעון מזרחי: קראתי את הווידוי של הבחור הזה, שאמר: לא, אני לא זרקתי את האבן, אני רק גנבתי אבוקה שבמקרה היתה אצלי בכיס, והוא אמר: אני חונכתי לשנוא את מכבי יותר מאשר לאהוב את הפועל.

שמעון מזרחי: אז על מה בכלל יש לדבר?

שמעון מזרחי: אם מחנכים לשנאה ולא לאהבה חבל על כל רגע שאנחנו בספורט.

עודד נחמן: מי מחנך אותם לשנאה?

שמעון מזרחי: תשאל את עצמך, אני לא יודע.

שמעון מזרחי: תשאל את מי שכתב את הכתבה.

שמעון מזרחי: הוא אוהד שלך, הוא לא אוהד שלי.

שמעון מזרחי: אוהד הפועל גם זרק את האבוקה שפגעה באוהד אחר של הפועל במשחק כדורגל.

רוני בר-און: חינוך זה לא דבר כל-כך ישיר.

רוני בר-און: כמובן לא מאשימים אתכם שאתם עושים פעולת חינוך לאוהדים שמעודדת אלימות.

רוני בר-און: הוא למד מהחברים שלו, מהאחים הבוגרים שלו, הוא קורא בעיתונות.

רוני בר-און: חינוך זה גם דבר עקיף.

עודד נחמן: אני רוצה להגיד דבר אחד.

עודד נחמן: צריכה להיות כאן פעולה מערכתית של כל הגורמים המעורבים.

עודד נחמן: אני לא מוריד כהוא זה מהאחריות של הפועל תל-אביב אבל צריך להיות שיתוף פעולה בין ההנהלות לבין איגוד הכדורסל לבין המשטרה.

עודד נחמן: אבל מה שקורה היום זה דברים לא אחידים.

עודד נחמן: למה הכוונה?

עודד נחמן: משקיף שיושב באוסישקין כותב דברים שמשקיף ביד אליהו לא כותב.

עודד נחמן: הוא לא רואה לייזרים, הוא לא שומע קללות כי זה רחוק, בשל גודל האולם וכן הלאה.

עודד נחמן: נפגשתי עם תת ניצב עזרא אהרון לישיבה לפני הדרבי והוא הודיע חד-משמעית שמי שיקלל ייעצר ויוּצַא החוצה.

עודד נחמן: אני לא ראיתי שעושים את זה במקום אחר.

עודד נחמן: מרחב יפתח לא נוגע באוהדים שמקללים, וזה לא משנה, יכול להיות שזה גם אוהדי הפועל תל-אביב שנמצאים ביד אליהו.

עודד נחמן: שם לא מתקרבים אל מי שמקלל, לא נוגעים בו.

עודד נחמן: אז יש חוסר אחידות כללי.

עודד נחמן: אני מצטרף לקריאה של מר שמעון מזרחי, אני סבור שביוון עשו נכון.

עודד נחמן: צריך להפסיק משחק, להוציא את כל הקהל החוצה ולהמשיך את המשחק ללא קהל, או להפסיק את המשחק כליל.

עודד נחמן: זה לטיפול של איגוד הכדורסל עם הדרכות למשקיפים ולשופטים, להוציא את הקהל החוצה ואז להחליט אם לחדש את המשחק או לא לחדש אותו.

עודד נחמן: רק טיפול כזה יעזור.

עודד נחמן: טיפולים של סתימות לא יעזרו.

עודד נחמן: רק טיפול שורש יעזור במקרה הזה.

שמעון מזרחי: מר עודד נחמן ואני ידידים.

שמעון מזרחי: אני רוצה לומר לו משהו, ואני אחראי על כל מילה.

שמעון מזרחי: אותם אוהדים, במרכאות, שמפנים את הקריאות כלפי מכבי תל-אביב לדוגמה, אם משהו לא ימצא חן בעיניהם בהתנהלות של הפועל תל-אביב תוך שנייה נראה בדיוק אותה אלימות, אותה דרך מופנית להנהלת הקבוצה שלהם.

שמעון מזרחי: הוא יודע את זה טוב מאוד ולכן צריך שיהיה לו אינטרס לעקור את זה.

שמעון מזרחי: הם יודעים בדיוק מי "הגרעין הקשה" הזה.

רוני בר-און: אם הוא יתקוף את מר שמעון מזרחי הוא יקבל עונש לקבוצה, אם הוא יתקוף את מר עודד נחמן זה ישאר בבית, ואולי תהיה אף אלימות קשה יותר.

אבשלום וילן: אני לא פוטר לרגע אחד את המשטרה אבל אני בהחלט מקבל את מה שאמר כאן תת ניצב עזרא אהרון, שכאשר 1,000 איש מתחילים לשיר שירים, לקלל ולקרוא קריאות נאצה יש בעיה אפילו טכנית איך לעצור 1,000 איש.

אבשלום וילן: אבל אני אומר כל הזמן, וחבר הכנסת רוני בר-און אמר את זה בדברי הפתיחה, הרי כולנו מסתובבים ורואים.

אבשלום וילן: במשך 3 שנים נהגתי לראות משחקי NBA בארצות-הברית והיה מתח ותרבות לגמרי אחרת.

אבשלום וילן: וב-NBA לפני עשרים שנים היתה תקופה שהיו שם מהומות ואלימות והשתלטו על זה והפכו את זה באמת לחגיגה לכל המשפחה.

אבשלום וילן: יש עדיין הבדלים גדולים בין כדורסל לכדורגל.

אבשלום וילן: למרות הכול בכדורסל עד השנה האחרונה לא ראינו תופעות בעוצמות כאלה.

אבשלום וילן: הכדורסל עד היום, עם כל הבעיות, היה הרבה יותר נקי.

אבשלום וילן: ציינתי את זה בהתחלה.

אבשלום וילן: אנחנו לא יכולים לקבל החלטה בעניין זה אבל אני פונה אל מר ירמי אולמרט ואל איגוד הכדורסל לבדוק ברצינות את ההצעה לאמץ כאן את המודל היווני.

אבשלום וילן: ברגע שקהל אוהדים מתחיל לקלל, לומר דברים אסורים, לא רק על-פי החוק הפלילי אלא בניגוד להנחיות, יפסיקו את המשחק ויוציאו את הקהל.

אבשלום וילן: האמן לי, אם זה יקרה פעם-פעמיים אני בטוח שההתנהגות תהיה שונה.

אבשלום וילן: נושא שני, אני פונה אל איגוד הכדורסל להוביל מהלך עם הנהלות הקבוצות, שיתחילו לשתף פעולה נגד האלימות, כולל מאמנים ושחקנים.

אבשלום וילן: אני יודע מה זה עיתונות ושהיא אוהבת לנפח כי היא צריכה למכור עיתונים אבל בפלייאוף האחרון, וגם במשחקים בין הפועל ירושלים לבין מכבי תל-אביב, ראיתי יותר מדי דם רע.

אבשלום וילן: אני לא מדבר על האוהדים אבל גם בין מאמנים ובין הנהלות.

רוני בר-און: ביחסים בין הפועל ירושלים למכבי תל-אביב – ומר שמעון מזרחי יתקן אותי אם אני טועה – דווקא המשבר הגדול הביא לרגיעה.

רוני בר-און: בהפועל ירושלים תמיד היתה התלהבות נוראית וההנהלה היתה נורא אמוציונלית.

רוני בר-און: יום אחד החליטו להוריד את השחקנים לקראת סוף המחצית על איזה עבירה טכנית ששרק השופט סמי בכר.

רוני בר-און: הורידו אותם לחדרי ההלבשה, הם קיבלו עונש מהאיגוד ומאז יש איזה רנסנס במערכת היחסים בין הקבוצות.

אבשלום וילן: הייתי במשחק גמר הגביע ושמעתי אחרי זה את ההתבטאויות ברדיו של מאמנים בגמר המשחק.

אבשלום וילן: זה לא היה מכובד, זה לא היה לעניין.

אבשלום וילן: דווקא בשנה שהכדורסל הישראלי הגיע להישגים כל-כך מרשימים באירופה, גם מכבי תל-אביב, גם הפועל ירושלים, גם הפועל תל-אביב וגם נהריה, 4 קבוצות שהגיעו ל-top האירופי, לצערי דווקא בעונה כזאת ראינו את הפער האדיר בין ההישגים, מצד אחד, לבין ההתנהגות האלימה, מצד שני, כשלא ברור מי צריך לקחת אחריות.

אבשלום וילן: אני פונה אליכם כסיכום הדיון, קודם כול לשקול ברצינות את ההצעה הזאת.

אבשלום וילן: דבר שני, אמרת לנו שיפתחו בקמפיין מסודר.

אבשלום וילן: אנחנו נהיה מוכנים בהחלט לשתף פעולה.

אבשלום וילן: אני חושב שאתם מוכרחים לקחת גם שחקני מפתח, גם מאמנים וכולי ולשתף אותם בקמפיין, ויש לכם את האנשים האלה.

אבשלום וילן: ודבר השלישי, נכון שמכבי תל-אביב אלופה כבר הרבה מאוד שנים ומטבע הדברים יש אמביציה לנסות ולהוריד אותה.

אבשלום וילן: כל זמן שהאמביציה היא ספורטיבית זה מאה אחוז.

אבשלום וילן: מר שמעון מזרחי רמז כאן משהו שאני פונה אליכם להתייחס אליו במלוא החומרה.

אבשלום וילן: אם אכן יש "גרעינים קשים" של אלימות בכדורסל, וראינו את זה בחודשיים האחרונים, אזי חייבת להיות גם עבודת מודיעין וגם עבודה אחרת וחייבים לטפל בזה בזמן.

אבשלום וילן: אם זה יתפרץ במגרש או סביב המשחק זה יהיה מאוחר מדי.

אבשלום וילן: צריכים לעבוד כאן יד ביד עם האיגוד ולטפל בתופעות האלה.

אבשלום וילן: בכדורגל היה לנו את זה ומנהלי קבוצות הכדורגל שיתפו פעולה גם עם המשטרה וגם עם הוועדה.

אבשלום וילן: אני אומר כאן במאמר סגור, עכשיו כשכבר נגמרה העונה, חלק מהדברים שאני פרסמתי בפומבי וכולם דאגו להכחיש אותם לא רק שהיו אמת לאמיתה אלא קיבלתי אותם מפי הגבורה עצמה, וחלק מהמלחמה היתה ההוצאה שלהם לאור כדי להזהיר את אותם גורמים עבריינים.

אבשלום וילן: לכן אני אומר לכם, גם כאן, אם אני מבין נכון, אם גורמים עבריינים פליליים מתחילים להתקרב אל תוך מערכת הכדורסל, מתוך איומים על ראשי קבוצות וראשי מערכת הכדורסל, צריך לטפל בזה ביד ברזל ברמה המודיעינית לפני שזה עולה בכלל אל חלל האוויר.

עזרא אהרון: אם יש דבר כזה הוא מטופל באופן מידי.

עזרא אהרון: אתה מדבר על ניסיון להתחקות אחר אותם גורמים עוד לפני שהם עוברים עבירה.

ירמי אולמרט: היתה לי בהחלט הזכות והחוויה להיות עם הפועל ירושלים ביציע בשרלרואה.

ירמי אולמרט: הייתי נוסע גם עם הפועל תל-אביב אבל לצערי הרב היו שם רק 6 ישראלים ביציע כך שזה בכלל לא היה פונקציה.

ירמי אולמרט: אני רוצה לציין שהקהל של ירושלים במשחק בשרלרואה היה בדיוק המודל שהיינו רוצים לראות במשחקים.

ירמי אולמרט: זה היה נטו עידוד לקבוצה.

ירמי אולמרט: לא התעסקו עם ריאל מדריד ובוודאי לא עם מכבי תל-אביב אבל התעסקו נטו בעידוד הקבוצה, וזה בהחלט מה שהיינו מצפים וזה מה שאני מצפה לראות בקהלים השונים.

ירמי אולמרט: בראשית דבריי התייחסתי לתהליך הזה של הפסקת משחק.

ירמי אולמרט: אני חושב שלא יהיה כל-כך פשוט אצלנו להביא 70-80 אוטובוסים לאזור אוסישקין כדי לפנות אוהדים אם צריך.

שמעון מזרחי: למה אתה צריך לפנות אותם משם?

שמעון מזרחי: למה, אתה מביא אותם למגרש?

שמעון מזרחי: שיתפזרו לבד.

ירמי אולמרט: אמרו כאן שצריך לפנות אותם למרחק עשרות קילומטר מהמגרש.

אבשלום וילן: אם האיגוד יחליט שמהעונה הבאה כאשר יהיה משקיף אם הקהל ישיר שירים גזעניים או יקרא קריאות נאצה הוא יוּצַא כולו מהאולם, ביד אליהו, בירושלים, באוסישקין יש "חניוני החוף", חברה מסודרת בכותרות, מטר משם, הכול בסדר, תאמין לי כולם ייצאו.

אבשלום וילן: תעשה את זה פעם אחת ותראה את התגובה.

ירמי אולמרט: עכשיו אני מבין למה במשחק האחרון באוסישקין ראיתי את מר ראובן גרוס יושב בינך וביני.

ירמי אולמרט: אבל בואו נעזוב לרגע את העניין הזה.

ירמי אולמרט: אמרתי קודם, אנחנו נשב בראשית יולי בישיבת הנהלה.

ירמי אולמרט: בכוונתי להביא הצעה בתחום הזה.

ירמי אולמרט: אני לא מחליט לבד, אנחנו איגוד שיש בו דמוקרטיה.

רוני בר-און: זה רעיון מצוין.

רוני בר-און: הקהל בוכה פעמיים כשאתה מגרש אותו, פעם אחת על הכסף ופעם שנייה על שהוא הפסיד את האפשרות לנצח או לתקוף את היריב.

ירמי אולמרט: ודאי שלקהל זה חוסר כשהוא מוּצַא מהמגרש וגם פוגע בקבוצה.

ירמי אולמרט: ניתן להשתמש באחת משתי החלופות, ניתן גם להסתפק בהפסקת המשחק ולעשות אותו במועד אחר כי הוצאת הקהל החוצה זה דבר לא פשוט.

רוני בר-און: ראיתי במגרש כדורגל בגרמניה שבעקבות התפרעות של אוהדים המשטרה הכריחה את האצטדיון להקים חלון פרספקס לאורך כל הטריבונה של האוהדים.

רוני בר-און: האוהדים יכלו לעמוד מאחורי חלון פרספקס.

רוני בר-און: מאז הם לא זורקים כלום למגרש, הם רואים את המשחק כאילו באקווריום.

רוני בר-און: בעקבות זה אני אומר לך שהם התחילו להתנהג כמו בובות.

אבשלום וילן: זה מנוגד לחלוטין להשקפתנו על כך שהיחס לספורט צריך להיות כמו להיכל התרבות.

רוני בר-און: סלח לי, אתה חי בסרט.

רוני בר-און: התאים הכי מפוארים באצטדיונים, גם של ה-NBA בארצות-הברית וגם של הכדורגל באנגליה, הם מאחורי זכוכית, וזה נעים מאוד.

רוני בר-און: שים אותם מאחורי קיר פרספקס כזה ל-3 משחקים, אני מבטיח לכם – כולם יהיו בית אצולה, בית הלורדים.

ירמי אולמרט: עוד שנה וחצי בהיכל "נוקיה" יהיו 24 תאי צפייה כאלה, אבל לא מהם הצרה.

ירמי אולמרט: דיברתי על פעולות שנעשות.

ירמי אולמרט: קבעתי אתמול עם יושב-ראש איגוד השופטים, אני מתכוון לשבת עם השופטים – לא עם כל 500 השופטים שיש לנו אבל בוודאי עם השופטים של ליגת העל, ואני מתכוון לעשות מהלך כזה גם עם ארגון המאמנים.

רוני בר-און: תראה להם את הסרטים מה-NBA, איך השופט מכבד את השחקן ולא עושה לו את התנועות האלה.

רוני בר-און: שופט לא עושה תנועה כזאת לשחקן שמרוויח בעונה פי 100 ממה שהוא ירוויח בכל חייו.

רוני בר-און: שופט שורק, עובר על-יד השחקן, מסביר לו שנייה.

רוני בר-און: זה כל-כך אנושי.

רוני בר-און: תחנכו גם את השופטים.

קריאה: קודם כול שיבואו וילחצו יד למאמנים.

ירמי אולמרט: אני זוכר מקרה אחד שצפיתי במשחק ב-NBA במדיסון סקוור גרדן ובאתי בכוונה מוקדם יותר.

ירמי אולמרט: למרות שידעתי שיש עוד מעט משחק בכלל לא היה ניתן להרגיש ברחוב שהקהל מגיע, וכאשר הסתיים המשחק לא עברו דקות וכולם התפזרו בשקט.

ירמי אולמרט: זה חלק מתרבות הרבה יותר רחבה ממה שעושים הארגונים בתוך זה.

ירמי אולמרט: אבל אני לא אומר את זה כדי להתחמק.

ירמי אולמרט: התחלתי לומר שאני מתכוון להוליך בישיבה הקרובה לקבלת החלטות לא קלות.

ירמי אולמרט: אני יודע שזה מסוג הדברים שלא יוצרים פופולריות אצל הגופים.

רוני בר-און: אין ברירה.

ירמי אולמרט: אני רוצה לפנות כאן לתקשורת, שאיננה.

ירמי אולמרט: התקשורת חייבת להיות הרבה יותר קואופרטיבית אתנו בהתמודדות עם הדברים האלה, ולא רק בניסיון לציין את הסקופים, את הדברים שהם התלהמות כי זה מעודד חלק מהתופעות.

ירמי אולמרט: דבר אחד ברור לחלוטין, אם לא נעשה – שום דבר לא יקרה.

ירמי אולמרט: והדבר האחרון שאני רוצה לומר, אני אעשה כל מאמץ באופן אישי להפגיש את שתי ההנהלות של מכבי תל-אביב והפועל תל-אביב אצלנו באיגוד.

ירמי אולמרט: אני בטוח, ומהכרותי האישית עם האנשים, נוצרת אווירה של התחממות שבלהט האירועים יוצרת גם את אותן תגובות, אבל אני בטוח שעם החבורה הזאת הרבה יותר קל להידבר וביחד, באותה פעילות שדיברתי עליה, פעילות הסברה, להביא מגזין שעוסק בדבר הזה גם בטלוויזיה כדי שרבים יראו אותו, לשלב את שתי ההנהלות כי ביחד אני בטוח שאפשר להתמודד עם הדבר הזה טוב יותר מאשר כל אחד לבד.

רוני בר-און: אני מציע שלא תתלה תקוות בתקשורת.

רוני בר-און: "ידיעות אחרונות" ו"מעריב" רוצים למכור עיתונים והם מוכרים אותם כשהם מפרסמים את כל הרכילות, מה פלוני אמר על אלמוני ומה אלמוני אמר לפלוני.

רוני בר-און: בכדורסל בלי סנסציות הם לא ימכרו את העיתונים.

רוני בר-און: זאת אומרת, הם לא שותפים לדרך ההסברה שלך.

רוני בר-און: אני אומר לך עוד פעם, אתה צריך לעבוד בהרתעה, במניעה, בדרך תקנונית.

רוני בר-און: מר שמעון מזרחי הציג את הדוגמה של יוון, זה דוגמה מופלאה, משותפת לכל האינטרסים.

ירמי אולמרט: אנחנו נעשה את זה.

רוני בר-און: משותפת לאינטרסים של מר עודד נחמן ושל מר שמעון מזרחי ובוודאי של תת ניצב עזרא אהרון.

רוני בר-און: תלכו על הדבר הזה.

רוני בר-און: ברגע שיש לו תקנון, ברגע שהשופט מחויב לזה – זה שרשרת שאי אפשר לפרוץ אותה.

רוני בר-און: ברגע שכל העסק הזה פרוץ, הוא אומר שאתה אשם, אתה אומר שהוא אשם, שניכם אומרים שהשופט אשם, כולם אומרים שהקהל אשם ובסוף אנחנו ניפגש פה, במקרה הטוב.

רוני בר-און: שחס וחלילה וחס לא ניפגש במקומות גרועים יותר כמו בתי-משפט, בתי-חולים, ואני לא רוצה להמשיך עם היתר.

שמעון מזרחי: אני רוצה לומר, ברשותך, שני דברים קצרים מאוד.

שמעון מזרחי: דבר ראשון, אני חושב שבהיכל "נוקיה" אנחנו היינו הראשונים שהורידו את המחיצות והתגאינו בזה שגם במשחקים מקומיים וגם במשחקים בין-לאומיים אדם יכול לנוע בין כל 12 השערים ובמסדרונות.

שמעון מזרחי: ואחר-כך הלכו בעקבות זה גם בבלומפילד וזה הצליח.

שמעון מזרחי: זאת אומרת, הקהל צריך להתחנך.

שמעון מזרחי: דבר שני, מר עודד נחמן שאל אותי – ואני אומר לא אישית כלפיו – מה זה חינוך לשנאה.

שמעון מזרחי: אני אתן לו דוגמה.

שמעון מזרחי: קבוצת צסק"א הגיעה לשחק כאן

שמעון מזרחי: בפיינל פור ואוהדים של הפועל תל-אביב קיבלו אותם בשדה התעופה בן-גוריון בקריאות נאצה כלפי מכבי, ועוד אחר-כך קיבלו מהם כרטיסים לבוא לעודד את צסק"א בפיינל פור.

שמעון מזרחי: אז מה, הם אוהדים של צסק"א?

עודד נחמן: ממי הם קיבלו כרטיסים?

שמעון מזרחי: מצסק"א.

אבשלום וילן: הרשו לי לסכם את הדיון.

אבשלום וילן: אני פונה אל איגוד הכדורסל לקבל החלטה לשנה אחת, שבמקרה של קריאות גזעניות או קריאות אלימות אחרות יהיה בסמכות משקיף המשחק - - -

רוני בר-און: לא בסמכות.

רוני בר-און: בחובת המשקיף.

רוני בר-און: חובה על המשקיף.

אבשלום וילן: אם אין לו סמכות אז איך יש לו חובה?

רוני בר-און: אם אתה אומר לו "חובה" אתה כולל סמכות.

רוני בר-און: שלא יהיה לו שיקול דעת.

רוני בר-און: אחרת במשחק הבא יבוא המשקיף ויאשימו אותו והוא יהיה נתון להתקפות.

אבשלום וילן: אני מבקש שעו"ד שוקי קרמר, היועץ המשפטי של איגוד הכדורסל, ינסח את הנוסח המשפטי המדויק.

רוני בר-און: הוא יצלצל אליי.

אבשלום וילן: אני קורא לאיגוד הכדורסל לקבוע הפסקת משחקים, הוצאת הקהל והמשך המשחקים ללא קהל.

אבשלום וילן: אני משוכנע שאם הרעיון היצירתי הזה עבד ביוון הוא יעבוד גם כאן.

אבשלום וילן: דבר שני, יש לי בקשה לגבי כל מתקני הספורט.

אבשלום וילן: אני יודע כמה יתרון הביתיות חשוב להפועל תל-אביב אבל זה לא עומד אל מול הסכנה לחיי אדם.

אבשלום וילן: לא ברור לי איך אל תוך אולם כזה, למרות שראיתי שבדקו את האוהדים אחד-אחד, הכניסו רימוני עשן.

אבשלום וילן: אנחנו יודעים איך מחביאים את הנרות אבל להכניס רימוני עשן – והיו שם רימוני עשן – זה כבר נשגב מבינתי.

אבשלום וילן: אבל עובדה שהצליחו.

אבשלום וילן: המתקן הזה הוא באמת במצב בעייתי מאוד.

אבשלום וילן: אני פונה למשטרת ישראל ולאיגוד הכדורסל לבדוק את כל נושא מתקני הספורט, בפרט כאשר האווירה מתחממת עם סיום העונה, ולחשוב מה ניתן לעשות בעניין זה.

אבשלום וילן: אנחנו נמצאים בסכנת חיים.

אבשלום וילן: אני לא מציע שאף אחד אחרי זה יצטרך לתת הסברים.

רוני בר-און: אני מבקש להוסיף בעניין המתקנים.

רוני בר-און: זה שאתה אומר: לקראת סיום עונה, זה שוב פתח למניפולציה.

רוני בר-און: כי אם הליגה מתחילה להתחמם פתאום באמצע העונה, לקראת הפיינל פור, יגידו: מה פתאום לקראת הפלייאוף אתה סוגר לנו את המגרש?

רוני בר-און: ההחלטה צריכה להתקבל לפני פתיחת העונה ובזה מסתיימת הפרשייה ואין על זה ערעור.

אבשלום וילן: כמו שביורוליג צריך לפתור להפועל ירושלים את הבעיה, צריך לפתור גם להפועל תל-אביב את הבעיה.

רוני בר-און: הנה, אחרי פרשת לוזון קבוצת בני-יהודה בכדורגל עוזבת את שכונת התקווה כי ההנהלה פוחדת.

אבשלום וילן: אני חושב שאם יהיו כאן מתקנים טובים לכדורסל לא רק הרמה תעלה אלא גם האוהדים ייהנו, על זה אין ויכוח.

אבשלום וילן: דבר שלישי, אני פונה אל האיגוד להוביל מהלך, קמפיין מסודר במאבק נגד האלימות ונגד התופעות המכוערות שראינו בכדורסל, בשיתוף ההנהלה, בשיתוף המאמנים ומנהלי הקבוצה.

אבשלום וילן: אני אומר לכם, בניגוד לכדורגל, שם ההתאחדות לכדורגל הובילה ואז גם המאמנים וגם המנהלים שיתפו פעולה בתוכם, בכדורסל אנחנו מוכרחים להפסיק את ההתגרויות של המאמנים, ובטח ובטח המנהלים ויושבי-ראש הקבוצות.

אבשלום וילן: הרי אתם מכירים את זה טוב יותר מאתנו.

אבשלום וילן: ודבר אחרון, אני פונה אל קבוצת הפועל גליל עליון, אלופת המדינה לנוער.

אבשלום וילן: בכוונה ביקשתי שתשבו כאן במשך כל הדיון ותשמעו איך לא צריך להכריע משחקים בצורה לא ספורטיבית.

אבשלום וילן: אני יודע שבכדורסל הישראלי השחקנים בדרך כלל לא מעורבים בסוג כזה של התנהגויות אבל אני חושב שדווקא לכם כאלופי המדינה יש גם מסר חינוכי.

אבשלום וילן: ככל שתהיו טובים יותר על המגרש, ולא פחות טובים כאנשים מחוץ למגרש, כך תדעו לסחוב אחריכם קהל לנורמות אחרות של התנהגות.

אבשלום וילן: שמעתם כאן במשך שעה ארוכה איך לא מתנהגים.

אבשלום וילן: אני מקווה מאוד שאתם ושכמות

אבשלום וילן: כם ויריביכם תקבעו סטנדרטים ונורמות אחרות בכדורסל הישראלי.

אבשלום וילן: בסופו של דבר, דווקא בעונה האחרונה הכדורסל הישראלי הגיע לפסגות ספורטיביות גבוהות מאוד אך מצד שני ההתנהגות מסביב למשחקים הגיעה לרמות נמוכות מאוד.

אבשלום וילן: תודה רבה.